Flere asylbørn er angiveligt blevet udsat for seksuelle overgreb fra andre børn, viser underretning, som TV 2 har fået indsigt i.

Der er formentlig sket mindst 12 sexovergreb på asylcentret Præstekærgaard, hvor børn har forgrebet sig mod andre børn.

Det viser en underretning fra Langeland Kommune, som TV 2 er kommet i besiddelse af.

Overgrebene skal have fundet sted sidste år, og mange er begået af børn i 8-10-årsalderen, oplyser social- og familiechef i Langeland Kommune Charlotte Jensen.

- Der var opstået en usund kultur, hvor børnene blandt andet legede bolle- og doktorlege, og det greb vi selvfølgelig ind over for, så snart vi hørte om det, siger Charlotte Jensen.

Inden for den første uge blev alle de relevante myndigheder underrettet, understreger socialchefen. Af underretningen fremgår det, at blandt andet Udlændingestyrelsen, VISO, Børnehus Syd og Fyns Politi blev orienteret.

"Han slår, hvis de ikke gør det"

Familieafdelingen i Langeland Kommune, som driver asylcentret i Faaborg, modtog første gang en underretning den 6. juli 2015, som drejede sig om to brødre på otte og 10 år, der skulle have tvunget flere yngre drenge til at tage deres tøj af, hvorefter de skulle have haft sex med dem.

Det var en mor til to drenge på henholdsvis fem og seks år, der rettede henvendelse til en af centrets netværkere.

- Hvis de ikke vil gøre, som han siger, slår han til dem, til de gør det. Det foregår både på SFO'en og i centret, siger hun i underretningen.

Blandt andet har hendes 5-årige søn haft blod på trusserne, fortæller hun.

Af underretningen fremgår det ligeledes, at der den 15. juli 2015 modtages en oversigt, der viser, at 12 ud af 30 børn på centeret har været til lægen med gener, som måske kan stamme fra seksuelle overgreb, og "som er særdeles vanskeligt at henføre til andet".

Social- og familiechef Charlotte Jensen fra Langeland Kommune.

Socialchef: Vi har handlet, som vi skulle

Radio24syv fortalte tidligere onsdag, at Langeland Kommune har tilbageholdt oplysninger om en hidtil ukendt sexsag mellem asylbørn på Præstekærgaard ved Faaborg.

Men underretningen viser altså nu, at der var kendskab til overgrebene.

Personalet på centret havde ikke selv opdaget den "seksuelt orienterede kultur" blandt børnene, før moderen henvendte sig den 6. juli, men det er heller ikke asylcentrets pligt at føre den form for tilsyn, mener Charlotte Jensen.

- Vi har handlet, som vi skulle. Det er ikke sådan, at vi har personale på centret døgnet rundt, og det skal vi heller ikke have. Vi har ikke pligt til at holde opsyn på den type centre, lyder det.

Efter, ledelsen blev gjort opmærksom på overgrebene, fik de bevilget ekstra personale fra Udlændingestyrelsen. Heriblandt en sygeplejerske, som fortæller om kaoslignende tilstande på asylcentret.

I underretningen kalder hun børnene for både "udspekulerede" og "beregnende":

- De gemmer sig i skabe, i skunken under bordene og så videre. Det er helt umuligt at passe på dem, siger hun.

Fyns Politi blev den 13. juli 2015 orienteret om sagen. Det har ikke været muligt at få en kommentar fra asylchef Ulrik Pihl.

Opdateret: I en tidligere version af denne artikel fremgik det fejlagtigt ikke, at Radio24syv var først med historien om tilbageholdte oplysninger i den nye sag. Det er siden tilføljet.